钦定古今图书集成/方舆汇编/职方典/第1281卷 > 《钴𬭁潭西小丘记》前人
## 钦定古今图书集成/方舆汇编/职方典/第1281卷 > 《钴𬭁潭西小丘记》前人

得西山。后八日，寻山口西北道二百步，又得钴𬭁潭。
西二十五步，当湍而浚者为鱼梁。梁之上有丘焉，生
竹树。其石之突怒偃蹇，负土而出，争为奇状者，殆不
可数。其嵚然相累而下者，若牛马之饮于溪。其冲然
角列而上者，若熊罴之登于山。丘之小，不能一亩，可
以笼而有之。问其主，曰：“唐氏之弃地，货而不售。”问其
价，曰：“止四百。”予怜而售之。李深源、元克己时同游，皆
大喜，出自意外。即更取器用，铲刈秽草，伐去恶木，烈
火而焚之，嘉木立，美竹露，奇石显。由其中以望，则山
之高，云之浮，溪之流，鸟兽鱼之遨游，举熙熙然逞巧
献技，以效兹丘之下。枕席而卧，则清泠之状与目谋，
瀯瀯之声与耳谋，悠然而虚者与神谋，渊然而静者
与心谋，不匝旬而得异地者二，虽古好事之士，或未
能至焉。噫以兹丘之胜，致之酆镐鄠杜，则贵游之士
争买者日增千金，而愈不可得。今弃是州也，农夫渔
父过而陋之，价四百，连岁不得售，而我与深源克己
独喜得之，是其果有遭乎？书于石，所以贺兹丘之遭
也。